da de da de da de fi en en en sv da nl de bar da da da da fr da da da da da da da da da da da da nb da da da da da da da da da nb da de de da da es da da it da de
Sange med klap, vrik og tramp | Dansk Skoleforening for Sydslesvig e.V.
Pædagoger lærte nye sange med masser af bevægelse, da de var på et to timers eftermiddagskursus på Sørup Børnehave.
Store voksne sad på små stole og på gulvet, mens de sang nye børnesange med masser af bevægelse i. Det var 21 pædagoger fra vuggestuer, børnehaver og SfO’er, der mødtes en onsdag eftermiddag i Sørup Børnehave. Her sang, spillede og bevægede de sig til Maik Andresen på guitar. Til daglig er han leder af børnehaven, men denne dag var han inspirator for sine kolleger.
»Jeg kan hoppe som en frø
jeg kan hoppe som en frø
jeg kan hoppe som en frø
- til jeg ikke gider mere« sang de. Blandt andet.
- Vi har brug for mere bevægelse og flere ideer, sagde Tanja Pfeifer fra Borreby Børnehave i Egernførde, der er overbevist om, at »frø-sangen« bliver hendes nye favorit. Versene skifter, så børnene kan vrikke som en and, trampe som en bjørn eller danse som en myg.
Efter at have arbejdet i en børnehave i ti år er Sonja Sickelka netop begyndt i Ejderskolens SFO.
- Jeg har brug for at lære nogle sange, som jeg kan bruge til de lidt større børn, sagde hun.
Jörg Friedrichsen fra Kiel-Pries Børnehave kom også for at få ny inspiration.
- Jeg kender de klassiske børnesange, men mangler at kunne sige »Jeg har lige en sang med noget bevægelse«. Det er jo svært for børn at sidde ned, her danser de til indholdet.
For Maik Andresen er sang en vigtig del af sprogindlæringen.
- Musikken kan rumme alle børn, siger han og fortæller om hjerneforskerne, der siger, at sproget sidder i venstre hjernehalvdel, mens musikken sidder i højre.
- Musikken får børnene i gang med at koordinere de to hjernehalvdele.
Han hiver endnu en sang frem med masser af larm og bevægelse.
- Børn lærer bedst i kaos, siger han og fortæller, at den især er god, hvis drengene har for meget energi.
- Kan I mærke, at drengene slet ikke kan komme ned, så sæt gang i den her sang. Bagefter er deres testosteron i bund, og så kan de koncentrere sig lidt igen, siger han og forklarer, at den også kan være god, når man sidder og skal lave lektier med børn.
- Når de har hoppet, så er de klar igen, siger han.
Pædagogerne fik hver en mappe med 13 nye sange til forskellige alderstrin. Desuden gav Maik Andresen dem link til en side med mere materiale.
En verden i krise
21. marts 2022Kære alle, Nu hvor vi lige troede, at de helt mørke skyer langsomt var ved at forsvinde, og vi endda kunne begynde at ane forårssolen, så rammer overfaldet ...
Dansk Skoleforening for Sydslesvig e.V.Stuhrsallee 2224937 Flensburg